Ալյոնա Վերդիի գործը

**Ալյոնա Վերդիի գործը** (), քրեական գործ, որը հարուցվել է «կեղծ վիրաբույժ» և Ուկրաինայի քաղաքացի Ալյոնա Վերդիի դեմ։ Նա հայտնիություն է ձեռք բերել Կրասնոդարում կատարած մի շարք պլաստիկ վիրահատություններից հետո, որոնք նա կատարել է առանց որակավորման և լուրջ բարդություններ է պատճառել հաճախորդներին։ Լրատվամիջոցներում նա ստացել է «Բժիշկ Ֆրանկենշտեյն» և «Դոկտոր մահ» անունները։

## Անհատականություն
Ալյոնա Դմիտրիևնա Վերդին (ծնված Անտոնինա Գորբունովա) ծնվել է 1982 թվականի մայիսի 1-ին Մոսկվայում (այլ աղբյուրների համաձայն՝ Ուկրաինայում): Նա ունեցել է ուկրաինական ծագում: 2013 թվականին նա հետաքրքրվել է պլաստիկ վիրաբուժությամբ, բայց չի ունեցել անհրաժեշտ կրթություն: Այդ ժամանակ, Ուկրաինայում հարազատների մոտ մնալով, նա աշխատել է որպես վիրաբույժի օգնական Դնեպրոպետրովսկի մասնավոր կլինիկայում, իսկ վեց ամիս անց՝ Օդեսայում:

Պրակտիկայից հետո նա չի դիմել համալսարան՝ գնելով կեղծ դիպլոմ Ալենա Վերդիի անունով։ Այնտեղ նշված է եղել, որ նա ավարտել է Կիևի Բոգոմոլեցի անվան ազգային բժշկական համալսարանը 2005 թվականին։

## Գործունեություն
2015 թվականին նա տեղափոխվել է Կրասնոդար և սկսել է իրեն դիրքավորել որպես Մոսկվայից պրոֆեսիոնալ պլաստիկ վիրաբույժ։ Նա վարձակալել է չորս գրասենյակ, գնել բուժման սենյակ, դարակներ և բժշկական գործիքների հավաքածուներ իր անձնական խնայողություններով և անմիջապես գովազդ սկսել տեղական լրատվամիջոցներում և քաղաքի փողոցներում։  2016 թվականի հոկտեմբերին նա դարձել է Կրասնոդարի ամենահայտնի պլաստիկ վիրաբույժներից մեկը։ Միևնույն ժամանակ, նա աշխատանք է գտել «Էսթետիկ Մեդ» կլինիկայում:

2015-ից 2019 թվականների ընթացքում Վերդին իրականացրել է մեծ թվով պլաստիկ վիրահատություններ, որոնցից շատերը պացիենտների մոտ առաջացրել են բարդություններ։ Այսպես, կանանցից մեկի մոտ Վերդիի կատարած բլեֆարոպլաստիկայից (կոպերի պլաստիկա) հետո աչքերը դադարել են փակվել, իսկ հավելյալ վիրահատությունները հանգեցրել են կոպերի շրջման և սպիների գոյացման։ Մեկ այլ պացիենտ որովայնի պլաստիկայից (աբդոմինոպլաստիկա) հետո չէր կարողանում ուղղել մեջքը. ամբողջ մաշկը ձգվում էր, քանի որ Վերդին կտրել էր անհրաժեշտից ավելին՝ միաժամանակ դնելով մեծ դեֆեկտներով կարեր։ Արդյունքում կնոջ մոտ առաջացել էր ուռուցք և հյուսվածքների մեռուկացում (նեկրոզ)։ Եվս մեկ աղջիկ դիմել էր Վերդիին քթի անհաջող շտկումից հետո։ «Կեղծ վիրաբույժը» համոզել էր, որ իր աշխատանքից հետո քիթը կլինի կատարյալ, սակայն վիրահատությունից հետո պացիենտը բախվել էր շնչառական խնդիրների, քանի որ Վերդին հեռացրել էր կարևոր հյուսվածքների մի մասը։ Պացիենտ Ալեքսանդրայի մոտ Վերդիի կատարած լիպոսակցիայից հետո աճուկային հատվածում թմբիկ էր մնացել։ Ուլտրաձայնային հետազոտությունից և Մոսկվայում կատարված վիրահատությունից հետո վիրաբույժները կնոջ աճուկից հեռացրել են 15 սանտիմետրանոց ռետինե ձեռնոցի կտոր, որը Վերդին մոռացել էր այնտեղ։ Գրեթե բոլոր տուժածները պնդում են, որ չեն հիշում, թե ինչպես են համաձայնել կասկածելի վիրահատություններին Վերդիի տանը կամ նկուղում՝ հակասանիտարական պայմաններում։ Կանանց խոսքերով՝ Վերդին օժտված էր համոզելու մեծ ուժով և նրանց համոզում էր հիպնոսի տակ։ Պացիենտներից մեկի փոստմամբ՝ Վերդին նվաստացնում էր կանանց՝ անվանելով նրանց այլանդակ և վստահեցնելով, որ միայն ինքը կարող է օգնել, իսկ հետո հանգստացնում էր՝ տալով դեղահաբ, որը, ինչպես պարզվել է, հզոր տրանկվիլիզատոր էր։

## Քրեական գործ
2017 թվականին Վերդիի դեմ քրեական գործ է հարուցվել՝ անփութության հետևանքով մահ պատճառելու համար, քանի որ որովայնի պլաստիկ վիրահատության ենթարկված հիվանդը հաջորդ օրը մահացել է կլինիկայի բաժանմունքում՝ արյունահոսությունից։ Այդ ժամանակ գործում Ալենա Վերդիի կեղծ դիպլոմների վերաբերյալ ապացույցներ չեն եղել, ուստի նրան դատել են որպես լիարժեք որակավորված վիրաբույժ։ Սակայն կլինիկայի նոր գլխավոր բժիշկը որոշել է ստուգել Վերդիի դիպլոմները՝ հարցումներ ուղարկելով բոլոր բժշկական ուսումնական հաստատություններին, որտեղ նա ենթադրաբար սովորել է։ 2017 թվականի նոյեմբերի 9-ին Կուբանի պետական բժշկական համալսարանից ստացվել է պատասխան, որում նշվել է, որ Վերդին երբեք այնտեղ չի սովորել և որ իր համարով որևէ վկայական չի տրվել։ Արդյունքում Վերդին ազատվել է աշխատանքից։ 2018 թվականի մարտի 12-ին դատարանը կարճել է հիվանդի մահվան վերաբերյալ քրեական գործը՝ Վերդիին տուգանելով 150,000 ռուբլի։

Կլինիկայից ազատվելուց հետո նա շարունակել է աշխատել և վիրահատություններ կատարել տանը։ Սակայն շուտով նա կրկին գրավել է քննիչների ուշադրությունը. 2019 թվականի ապրիլի 1-ին նրա և կլինիկայի գլխավոր տնօրենի դեմ քրեական գործ է հարուցվել հաճախորդի բողոքից հետո, որի մոտ որովայնի պլաստիկ վիրահատության հետևանքով ասեպտիկ նեկրոզի հատվածներով ֆիբրոլիպոմա էր զարգացել: 2019 թվականի ապրիլի 3-ին Վերդին ձերբակալվել է Կրասնոդարի օդանավակայանում՝ Իսրայել թռչելու փորձի ժամանակ: Ապրիլի 5-ին դատարանը նրան ուղարկել է նախնական կալանքի կենտրոն: Կատարված հետազոտությունները չեն հաստատել հիվանդներին ծանր մարմնական վնասվածք հասցնելու փաստը, ուստի մեղադրանքները վերաորակավորվել են և 2020 թվականի փետրվարի 3-ին հայտնի է դարձել, որ Վերդին ազատ է արձակվել կալանքից՝ նախնական կալանքի կենտրոնում 10 ամիս անցկացնելուց հետո։  

Դաշնային հեռուստաալիքով «կեղծ վիրաբույժի» մասին պատմվածքի հեռարձակումից հետո, Ռուսաստանի Դաշնության քննչական կոմիտեի նախագահ Ալեքսանդր Բաստրիկինը ստանձնել է քրեական գործի վերահսկողությունը։ Մարտի 4-ին հայտարարվել է, որ Վերդին տնային կալանքի տակ է: Ապրիլի 14-ին հետաքննությունն ավարտվել է և գործը ուղարկվել է դատարան:

2020 թվականի օգոստոսի 10-ին հայտնի է դարձել, որ դատարանը կարճել է Վերդիի դեմ գործը՝ նրա մահվան պատճառով:

## Մահ
Մայիսի 29-ին Վերդին խախտել է իր տնային կալանքը և ընկերոջ հետ գնացել դիմահարդարի մոտ, որտեղ նրանք ալկոհոլով և թմրանյութերով երեկույթ են կազմակերպել: Հաջորդ առավոտյան Վերդին ինքն իրեն ներարկել է ինսուլին, որը նա անվանել է «հրաշագործ գեղեցկության ներարկում»: Մայիսի 30-ին նրան անգիտակից վիճակում գտան ընկերուհու բնակարանում, որտեղ նա տնային կալանքի տակ է եղել: Հետագայում նա հոսպիտալացվել է և գրեթե անմիջապես ընկել կոմայի մեջ, տեղափոխվել վերակենդանացման բաժանմունք և միացվե արհեստական շնչառության սարքին: 2020 թվականի հունիսի 15-ին նա մահացել է Կրասնոդարի հիվանդանոցի վերակենդանացման բաժանմունքում՝ գիտակցության չգալով: Դիահերձման արդյունքների համաձայն՝ Վերդիի մահվան պատճառը զանգվածային կաթվածն է եղել՝ սուբդուրալ հեմատոմայի առաջացմամբ: Որոշ աղբյուրների համաձայն՝ կաթվածի պատճառը թմրանյութերի և ալկոհոլի թունավորումն է, մյուսների համաձայն՝ չափից շատ ինսուլինի ներարկումը:

Վերդին Կրասնոդարում ո՛չ երեխաներ ուներ, ո՛չ էլ հարազատներ: Նրա լավագույն ընկերուհին է զբաղվել հուղարկավորության կազմակերպմամբ: Նրա խոսքով՝ Ալյոնա Վերդին դիակիզվել է:

### Ենթադրություններ բեմադրության վերաբերյալ
Հանկարծակի մահը և մարմինը դիակիզելու որոշումը զոհերի մոտ կասկածներ են առաջացրել, որ միջադեպը Վերդիի կողմից կազմակերպված ևս մեկ խաբեություն է եղել։ Ալյոնա Վերդիի զոհերի փաստաբան Անդրեյ Տարանը կարծում է, որ ուկրաինացի բնիկը կարող էր պարզապես փախել Ռուսաստանից՝ կալանքից, այդպիսով մնալով անպատիժ:

2023 թվականի հոկտեմբերին եթեր է հեռարձակեվել «Մալախով» թոք-շոուն, որտեղ քննարկվել է Երևանի կոսմետոլոգիայի կլինիկայում աշխատող վիրաբույժի մասին, որը զարմանալիորեն նման է եղել Ալյոնա Վերդիին: Վերդիի զոհերից մեկը հայտնել է, որ Հայաստանում աշխատող բժշկուհին իր ձայնով և իր ծառայությունները վաճառելու փորձերի ձևով շատ նման է եղել «կեղծ վիրաբույժին»: Երբ լրագրողը նրան ուղղակիորեն հարցրել է, թե արդյոք նա որևէ կապ ունի Վերդիի հետ, երևանցի վիրաբույժը հերքել է դա և ներկայացել որպես Կատերինա Սերգեևնա Պարխոմենկո:

Հոկտեմբերի 31-ին Քննչական կոմիտեի նախագահ Ալեքսանդր Բաստրիկինը խնդրել է ներկայացնել Վերդիի վերաբերյալ նախաքննական ստուգման արդյունքների վերաբերյալ զեկույցը:  

2024 թվականի օգոստոսի 22-ին Քննչական կոմիտեի ղեկավարին տեղեկացրել են կեղծ վիրաբույժի մահվան մանրամասների մասին: Զոհերի փաստաբան Անդրեյ Տարանի խոսքով՝ «Վերդիի մահվան վերաբերյալ կասկած չի մնացել: Գործը փակված է»։

## Հանրաճանաչ մշակույթում
* «Մարդը և օրենքը» հեռուստածրագիր։ Ալյոն Վերդի՝ «Դոկտոր Ֆրանկենշտեյն»:
* «Մալախով» թոք-շոու։ «Բժիշկ մահ» Ալյոնա Վերդին հարություն առա՞ջ։

## Ծանոթագրություններ

Կատեգորիա:Հանցագործությունը Ռուսաստանում
Կատեգորիա:Պլաստիկ վիրաբուժություն